שו"ת רשב"ץ (תשב"ץ)/חלק ב/רמד
שאלה רמד:
עוד שאלתם ראובן היתה לו מלוה על שמעון בכתב ידי שמעון ונפטר שמעון ואחר שנפטר באו נכסיו ביד ראובן דרך פקדון והוא תופס אותם בחובו והיורשים הם תובעים אותם:

תשובה:
לפי דין התלמוד תפיסה דלאחר מיתה אינה תפיסה משום דמטלטלי דיתמי לבעל חוב לא משתעבדי אבל כבר תקנו הגאונים דמטלטלי דיתמי משתעבדי לבעל חוב כמו שכ' הרי"ף ז"ל בפרק הכותב.
וזה שתפס נכסי שמעון לאחר מותו אם היורשים יודעים בחוב אביהם זכה במה שתפס ואם אינם יודעי' בו ואין עדים במה שתפס מיגו דיכול למימר לא תפסתי או תפסתי והחזרתי יכול לומר בחובי תפסתי אותם וכן כתבו המפרשים ז"ל בפ' שנים אוחזין בשם רבינו האי גאון ז"ל ואם אין היורשים יודעים וגם הוא אינו יכול לומר לא תפסתי או תפסתי והחזרתי אם גובה בכתב ידי שמעון אם לא מחלוקת בין הפוסקים ז"ל וכיון דאיכא פלוגתא דרבוותא ז"ל ותפס אין מוציאין מידו וטוב הוא שיעשו פשרה: